Разнастайнасць педагагічных методык у сукупнасці з уменнем Вольгі Мікалаеўны знаходзіць падыход да дзяцей прыносіць адпаведны вынік. У яе класах назіраецца досыць высокая паспяховасць, яе навучэнцы дэманструюць нядрэнныя паказчыкі на цэнтралізаваным тэсціраванні. Вельмі плённа працуе Вольга Бегунова-Гальцова і з адоранымі дзецьмі. У гэтым плане яна не гоніцца за паказчыкамі, а проста прыкладае ўсе свае педагагічныя намаганні, каб дапамагчы раскрыцца здольнасцям навучэнцаў. І ў большасці выпадкаў ёй гэта ўдаецца, пра што найлепшым чынам гавораць поспехі гімназістаў на розных алімпіядах і конкурсах. Толькі за апошнія два гады вучні Вольгі Мікалаеўны заваявалі шматлікія прызавыя дыпломы на абласным конкурсе работ даследчага характару, конкурсе работ для маладых журналістаў “Залатое пяро Беларусі”, заключных этапах Рэспубліканскай алімпіяды па рускай мове і літаратуры, алімпіяды школьнікаў Саюзнай дзяржавы.